# ACTA NÚMERO 7/2012

Sessió extraordinària de l’Ajuntament celebrada en primera convocatòria el dia 1 d’agost de 2012, essent les vint-i-una hores i cinc minuts, al Saló de Sessions de la Casa Consistorial i sota la Presidència del Sr. Alcalde-President, Pere Pons Vendrell i assistits per mi, el sotasignat Secretari de la Corporació, Xavier Rodado Honorato, es reuniren els Srs. Regidors:

Llorenç Ros Peirón

Ferran Planas Vilanova

Maria Teresa Catasús Vilamós

Isabel Esteve Soler

Lluís Ràfols Bages

Ramon Carbonell Baqués

Josep Bertran Casas

Montserrat García Pájaro

Carme Riba Ferrer

Dolors Morera Solà

Excusaren la seva absència:

S’incorporaren a la sessió:

## ORDRE DEL DIA

1.- Aprovació, si s’escau, de l’acta de la sessió anterior de data 2 de juliol de 2012.

2.- Aprovar inicialment, si escau, la modificació de l’ordenança fiscal reguladora de la taxa del servei de les escoles bressol.

3.- Aprovació provisional, si escau, del Pla d’Ordenació Urbanística Municipal.

4.- Atorgar, si escau, llicència d’obres a la Finca de Can Bas (Pere Ventura) i aprovar la memòria valorada de l’arranjament camí públic de Can Bas a Ca l’Avi.

5.- Aprovar, si escau, l’Operació Jurídica Complementària del projecte de reparcel.lació de la Urbanització Muntanya Rodona.

6.- Aprovar, si escau, el Pla Local de Joventut de Subirats 2012-2015.

7.- Aprovar, si escau, l’Ordenança de la creació i supressió fitxers de caràcter personal de l’Ajuntament de Subirats.

8.- Mocions

8.1. Moció de suport al correllengua 2012.

8.2. Moció que presenta el Govern del Consell Comarcal a favor de l’acompliment dels acords del Ple del Parlament de Catalunya sobre el món agrari.

8.3. Moció que presenta el grup comarcal del PSC de rebuig a la pujada de les taxes universitàries.

8.4. Moció que encapçalen els grups comarcals d’ICV-EUIA-E, d’ERC, PSC i CUP-PA sobre la col.locació de participacions preferents i obligacions subordinades per part de la “Caixa” de Pensions-CaixaBank i de Caixa Penedès-Banc Mare Nostrum.

8.5. Moció que presenta el grup comarcal d’ERC i ICV-EU-A-E d’adhesió al Fòrum Estratègia Catalana Residu Zero.

**1.- Aprovació de l’acta anterior**

S’aprova, per unanimitat dels regidors presents, l’acta corresponent a la sessió del ple celebrada el dia 2 de juliol de 2012, amb les modificacions que tot seguit s’expressen.

Modificació proposada pel regidor sr. Pep Bertran:

Al punt onzè de l’ordre del dia – bestreta a la Mancomunitat de l’Alt Penedès (MAP) -, on diu “El sr. Pep Bertran manifesta que té la sensació que els ajuntaments membres de la MAP mai no s’han implicat gaire en la seva gestió i manteniment econòmic”, ha de dir “ El sr. Pep Bertran manifesta que si bé en els primers anys de la Mancomunitat els ajuntaments sí es van implicar en la gestió i el manteniment econòmic de la MAP, no han fet el mateix en els darrers anys. Per tant, pensem que ara, el mímin que podem fer és donar a la MAP l’ajuda financera puntual que ens demanen. No oblidem que la propietat de l’Inter és dels municipis que formen la MAP”.

Modificació proposada pel regidor sr. Lluís Ràfols:

Al punt 8è de l’ordre del dia – assignació de noms de carrers. La descripció queda de la següent manera:

“-El carrer Camí de Pas de Piles discorre entre el vial d’accés al Molí del Racó i la rotonda dels Ocells, a la carretera C-243b. Conté els núms.1 i 3 imparells, els núms.2 i 4 parells fins a la cruïlla amb el carrer de la Foradada, els núms.6 a 28 parells fins a la següent cruïlla amb el carrer Parellada, i els núms.30 a 74 parells fins a la rotonda dels Ocells.

-El carrer Camí de Cal Font és un carrer de circumval·lació o d’anella tancada amb accés des del carrer de la Creu Trencada. Conté els núms.1 a 21 imparells, i els núms.2 a 14 parells.

-El carrer de La Foradada discorre entre dos cruïlles diferents amb el carrer Camí de Pas de Piles. Conté els núms.1 a 5 imparells, i els núms.2 a 24 parells.

-El carrer de la Creu Trencada discorre entre la rotonda dels Ocells i el Camí de Cal Font. Conté els núms.1 i 3 imparells, i els núms.2 a 6 parells.”

**2.- Aprovar inicialment, si escau, la modificació de l’ordenança fiscal reguladora de la taxa del servei de les escoles bressol.**

El Sr. Alcalde-President de la Corporació presenta al ple, en relació a l’ordenança fiscal que regula el servei de les llars d’infants municipals, una proposta de modificació del seu article sisè que regula la quantia de la taxa - afegint un punt quart als tres que ara s’apliquen en l’apartat de tarifes -, motivada pels canvis en relació a la gestió del servei de menjador i subministrament de material per als equipaments docents esmentats.

“La proposta és la que tot seguit es transcriu:

**Quotes Llar d’infants**:

4.a) Quota mensual menjador 100,00 €

b) Assistència esporàdica a menjador (dia) 7,00 €

c) Material (quota anual) 100,00 €

El Reial Decret Legislatiu 2/2004, de 5 de març, aprovatori del text refós de la Llei reguladora de les Hisendes Locals (TRLHL) estableix en els seus articles 15 a 19 el procediment per a l’aprovació i modificació de les Ordenances fiscals reguladores dels tributs locals.

Quan es modifiquen les Ordenances fiscals, els acords de modificació hauran de contenir la nova redacció dels preceptes afectats.

La publicació dels textes actualitzats de les ordenances fiscals municipals resulta necessària a fi de donar compliment al que estableix l’article 85 de la Llei General Tributària, ja que aquestes han de complir la doble funció de servir com a eina normativa fonamental de gestió dels tributs locals i alhora comunicació informativa amb els ciutadans.

En base a l’exposat es proposa de l’ajuntament l’adopció del següent

A C O R D

PRIMER. Aprovar provisionalment per a l’exercici de 2012 i següents ( entrada en vigor a partir de l’inici del curs 2012-2013 i quan estigui acabada la tramitació de la present modificació) de l’Ordenança fiscal número 20, reguladora de la taxa per la prestació del servei de l’escola bressol, en els termes recollits a la proposta suara expressada.

SEGON.- Exposar al públic en el tauler d’anuncis de l’Ajuntament aquest acord provisional, així com el text complet de l’article de l’Ordenança fiscal que es modifica durant el termini de trenta dies hàbils, comptats des del dia següent al de la publicació de l’anunci d’exposició en el Butlletí Oficial de la Província.

Durant el període d’exposició pública de l’Ordenança, els qui tinguin un interès directe o resultin afectats, en els termes previstos a l’article 18 del Text refós de la llei reguladora de les hisendes locals aprovat pel Reial Decret Legislatiu 2/2004, de 5 de març, podran examinar l’expedient i presentar-hi les reclamacions que estimin oportunes. Transcorregut el període d’exposició pública sense haver-se presentat reclamacions, els acords adoptats restaran definitivament aprovats.”

El Ple, per vuit vots a favor (CiU, PSC i ERC) i tres abstencions (APS-CUP i PP), acorda aprovar la proposta presentada.

En el torn d’intervencions es produïren les que, en síntesi, es transcriuen a continuació:

La regidora d’Ensenyament, sra Maite Catasús, explica en detall la proposta, subratllant que s’eliminen les quotes de l’AMPA i no es carreguen a les famílies amb més quotes, eliminant el cost de la música que podrà ser impartida per les pròpies educadores.

La sra. Dolors Morera pregunta pel càlcul de les quotes i els seus components, si s’han contemplat la possibilitat de bonificacions per a les famílies i com es regularan les absències i si es planteja el cobrament en funció del nivell de renda d’aquelles.

La sra. Catasús contesta que la quota reuneix el concepte menjador i monitor i, en principi no es contempla el cobrament en funció de la renda o aplicar-hi bonificacions d’acord amb aquesta.

El sr. Lluís Ràfols pregunta per què la quota de menjador de la llar d’infants de Lavern és més baixa que les altres dues llars d’infants (Sant Pau i Ordal), considera encertada la nova manera de gestionar el servei de menjador i pensa que els estalvis sempre són benvinguts proposant que les taxes que s’hi apliquin ho siguin sempre en funció de la renda de les famílies.

El sr. Pep Bertran mostra el seu acord amb la proposta del sr. Ràfols sobre el cobrament en funció de la renda de les famílies i manifesta que d’un dèficit inicial de 210.000 euros del servei de les escoles bressol hem passat a un de 95.000 euros i això fa que no estiguem tan lluny del percentatge recomanat d’aportació municipal (33%). Hi afegeix que, parlant amb l’AMPA i les edcucadores de la llar d’infants d’Ordal no hi estaven gaire d’acord amb les noves quotes i demana una renegociació i establir el nou preu en un proper ple.

La sra. Catasús contesta que amb la quota de 90 euros proposada per l’AMPA i les educadores de la llar d’Ordal no surten els números i s’ha tingut que fer la proposta dels 100 euros, doncs en cas contrari el dèficit que ja pateix l’ajuntament encara s’ampliaria.

El sr. Alcalde afirma que a Subirats tenim tres llars d’infants i tres AMPES i que les quotes d’aquestes no surten enlloc, amb l’agravant que si alguna família no la paga, les AMPES no poden perseguir el cobrament del deute i esdevenen, per tant, quantitats pràcticament impossibles d’ingressar en l’erari públic municipal, que les propostes que es fan pel que fa a la propera modificació de la llei de bases de règim local apunten a disminuir o eradicar els serveis deficitaris dels ajuntaments petits i les dificultats d’acudir a l’endeutament per a sostenir-los, per la qual cosa li sorprèn que la sra. Morera, representat del partit polític que propugna aquesta modificació, parli de bonificacions de forma demagògica. Hi afegeix que no pot entendre la posició de l’AMPA de la llar d’Ordal perquè la quantia que avui es proposa d’aprovar no és cap barbaritat i perquè l’ajuntament no pot assumir més pèrdues en el servei; tanmateix, si ho hi estan d’acord han de saber que la proposta que avui pot aprovar l’ajuntament ha d’estar a exposició pública i s’hi poden presentar al.legacions.

El sr. Ferran Planas creu que amb el debat s’estan complicant molt les raons últimes de la motivació de l’augment de la taxa de les llars d’infants que no són altres que la petició formulada a l’ajuntament per les AMPES respectives.

La sra. Catasús manifesta que a la llar d’infants d’Ordal es donen 3 o 4 menús només i que no es pot rebaixar el preu estipulat de 100 euros perquè l’ajuntament no pot assumir més dèficit del que ja n’hi ha. Hi afegeix que aquesta nova gestió per part de l’ajuntament significa un estalvi per les famílies que porten els seus fills a les llars d’infants municipals.

La sra. Montse García manifesta que s’ha de defensar a les AMPES de les diferents llars d’infants de Subirats per la feina que han fet aquests darrers anys i per la que encara en fan: organitzar tot un seguit d’activitats importants que, d’una altra manera, no es durien a la pràctica. Afirma, alhora, la sra. García, que la llar de Sant Pau paga el monitoratge de menjador, la neteja i l’assegurança.

La sra. Catasús contesta que, a partir d’ara, la neteja de mitja hora diària la durà també l’ajuntament.

La sra. Morera manifesta que ella ha preguntat per les bonificacions perquè el servei de les llars d’infants és un servei essencial, de primera necessitat, per a les famílies en les quals treballen el pare i la mare i tenen fills que requereixen d’aquell i això no és demagògia, contestant al sr. Alcalde que de la situació econòmica actual a Catalunya el PP té poca responsabilitat i sí els partits del tripartit i el de CiU que, durant molts anys, governà la Generalitat de Catalunya.

**3.- Aprovar provisionalment, si escau, el Pla d’Ordenació Urbanístic Municipal de Subirats**

El passat divendres, dia 27 de juliol, tingué lloc la celebració de la Comissió Informativa d’Urbanisme que tractà de la proposta d’aprovació del Pla d’Ordenació Urbanístic Municipal de Subirats (POUM). Avui, en sessió ordinària del ple de la corporació, s’acorda per unanimitat dels regidors presents, ajornar el debat i aprovació d’aquest punt de l’ordre del dia fins al ple extraordinari que s’haurà de celebrar el dia 3 de setembre propvinent, amb convocatòria de la Comisió Informativa d’Urbanisme, oberta a tots els regidors del consistori, per al dia 29 d’agost anterior.

**4.- Atorgar, si escau, llicència d’obres a la Finca de Can Bas (Pere Ventura) i aprovar la memòria valorada de l’arranjament camí públic de Can Bas a Ca l’Avi.**

En data 16 de juny de 2011, mitjançant Decret d’Alcaldia núm. 69/2011, es va concedir llicència d’obres menors als Sr. Pere Ventura Vendrell per a la realització d’un portal d’entrada al passeig de la finca Can Bas.

La llicència es va concedir en base al projecte d’execució que va presentar el Sr. Pere Ventura i on manifestava que el “camí és particular i no pertany al sistema viari públic”.

Una vegada iniciades les obres (10 de gener de 2011), té entrada en aquest Ajuntament una instància del Sr. Lluís Rafols i Bages, regidor de l’Ajuntament, on manifesta que l’execució d’aquestes obres pot vulnerar els drets dels veïns donat que es tracta d’un camí d’ús veïnal des de temps immemorial.

En data 27de febrer de 2.012 el senyor Xavier Campillo, doctor en Geografia i Pèrit expert en servituds de pas i termenals, va emetre un Dictamen Pericial en que fa constar que “ no consta que el camí litigiós estigui gravat amb cap servitud de pas, pública o privada, amb independència de que els actuals veïns propietaris de les masoveries de Can Bas no propietaris del camí puguin tenir dret a reclamar un dret de pas” (sic). Es manifest a la vista d’aquesta conclusió que en qualsevol cas al tractar-se d’un camí no públic les litigis que puguin derivar-se de la seva utilització s’haurien de dirimir en el àmbit del dret privat.

*Justificació i oportunitat pel condicionament del camí*

Que com a conseqüència de la problemàtica generada amb converses mantingudes entre l’Ajuntament i els senyor Pere Ventura, en representació de la societat Pere Ventura i Família S.L. en va considerar la conveniència de que els veïns de Can Bas així com els de la resta de l’entorn poguessin disposar d’un accés mes segur a la carretera comarcal C-243a i a la vegada el senyor Ventura pogués fer un ús discrecional del camí de la seva titularitat.

Per part del senyor Ventura en data 13 de juliol de 2.012 en escrit presentat amb registre d’entrada número 2068/12, s’ha proposat finançar el cost de l’asfalta’t del tram de Camí públic de Can Bas, amb una longitud de 210 m. existent entre la façana del conjunt de Can Bas i la carretera a Ca l’Avi amb col·laboració amb l’Ajuntament.

La proposta consisteix en que l’Ajuntament faci una aportació del cost per ser el titular del camí públic, que per part de Pere Ventura i Família S.L. es faci una aportació per dos conceptes, el primer derivat de la obtenció d’una bonificació sobre el impost de construccions per el soterrament de línies aèries de baixa i mitja tensió i línies telefòniques (possibilitat recollida en la ordenança fiscal núm. 6), i el segon derivat de l’aplicació de la quota proporcional resultant del resta del import per finançar que s’hauria de consensuar amb l’altre propietari, el senyor Xavier Ventura que dona front al Camí públic.

*Llicència pel soterrament de línies aèries de Baixa i Mitja tensió i de Telefonía.*

En data 1 de març de 2.012 es va sol·licitar per Pere Ventura i Família S.L. llicència pel soterrament de línies aèries de baixa i mitja tensió i línies telefòniques a la finca de Can Bas.

En data 23 de maig de 2.012, l’Enginyer Municipal, Manel Comas va emetre informe favorable amb condicions i la liquidació de taxa e ICIO suposaven 7.910,93 euros .

En data 5 de maig de 2.012 en informe emès per l’Enginyer Municipal es feia constar una proposta per a l’aplicació del “beneficis fiscals de concessió potestativa” recollida a l’article 6 de l’ordenança fiscal número 6.

Atès que les obres projectades suposen una millora paisatgística notòria per l’eliminació de torres metàl·liques i de pals de fusta i de formigó, i de cables elèctrics aeris de MT, BT i telefonia, en una zona de molta vinya i molt bones visuals, que repercutirà en el municipi i en l’aspecte enoturístic que s’està potenciant, es considera que en aquest cas cal considerar la possibilitat d’aplicar a aquesta liquidació els beneficis fiscals que permet concedir el punt primer de article 6 de l’OF 6.”

En el supòsit d’aprovació de la bonificació del 95% el import resultant a satisfer per Impost de Construccions (ICIO) passaria de 5.320,94 € a 266,05 € - que suposa una bonificació de 5.054,89 € -.

*Memòria valorada de les obres de condicionament del camí*

Per part de l’Arquitecte Municipal Ramon Gumà ha estat redactada la Memòria per a les obres de “Arranjament del Camí públic de Can Bas a la Carretera de Ca l’Avi”.

El tram de camí te una longitud de 210 m. i el asfaltat una amplada de 4 m.

El import dels treballs és de 17.356,72 € (IVA inclòs).

Les quotes resultants a satisfer son les següents:

Ajuntament (10% del cost total) 1.735,67 €

Pere Ventura i Família S.L. (reinversió bonificació 95%) 5.054,89 €

Pere Ventura y Família S.L. (per longitud de façana) 6.037,81 €

Xavier Ventura (per longitud de façana) 4.528,35 €

Sumen 17.356,72 €

A la vista de tot l’exposa’t es proposa l’adopció dels següents **ACORDS,**

**Primer.-** Atorgar llicència per realitzar les següents obres a la finca de Can Bas:

- Xarxa de Mitja Tensió (MT)

instal·lació de 1.140 m. de línia elèctrica soterrada MT

instal·lació de 130 m. de línia elèctrica aèria MT, amb dues torres metàl·liques de suport

desmuntatge de 1.165 m. de línia elèctrica aèria MT existent i cinc torres metàl·liques i tres pals de fusta

instal·lació d’un nou Centre de Transformació (CT) en edifici prefabricat de formigó per a línies soterrades

desmuntatge del transformador de “poste” (PT) existent al costat de l’emplaçament del nou CT en edifici prefabricat

- Xarxa de Baixa Tensió (BT)

instal·lació de 775 m. de línia elèctrica soterrada BT

instal·lació de 410 m. de línia elèctrica aèria BT, amb sis pals de formigó de suport

desmuntatge de 1.100 m. de línia elèctrica aèria MT existent i tretze pals de formigó i nou pals de fusta de suport

- Línies de telefonia

construcció de 745 m. de canalització telefònica soterrada i instal·lació del cable corresponent

instal·lació d’un pal de formigó de suport de la línia aèria

desmuntatge de 685 m. de línia telefònica aèria existent i tretze pals de fusta de suport

Les línies elèctriques, tan MT com BT són propietat d’Endesa Distribución Eléctrica slu., que finalment executarà el connexionat de les noves línies projectades amb la instal·lació existent que continua en servei i col·locarà dues noves torres metàl·liques per realitzar aquest connexionat en MT.

Es remarca que l’estesa de nova línia aèria, exceptuant l’estesa de 260 m. En BT, sempre es realitza seguint aproximadament la traça de línies existents que es desmunten.

Les línies telefòniques són propietat de Telefónica de España, SA., que finalment executarà el connexionat de les noves línies projectades amb la instal·lació existent que continua en servei, incloent la col·locació d’un pal de formigó.

Tots els elements aeris que s’eliminen (1.165 m. de línia MT i 8 suports, 775 m. de línia BT i 22 suports, i 685 m. de línia telefònica i 13 suports) tenen un fort impacte visual i paisatgístic. (A canvi, només s’instal·len dos nous suports de MT, sis pals de formigó per a BT i un pal de formigó per a telefonia).

Que les traces soterrades projectades passen sempre per camins existents o espais lliures no pavimentats i pot afectar el servei municipal de distribució d’aigua, entre l’ermita de Sant Joan Salern i el carrer del Horts, així com l’enllumenat públic a l’entorn del carrer dels Horts i de la façana de Can Bas.

Les línies projectades estaran formades per cable d’alumini LA-110 els trams de MT aeris, RHZ1 18/30 kV 3x1x240 mm2 (d’alumini) el cable soterrat de MT, RHZ1 18/30 kV 3x1x240 mm2 (d’alumini) el cable soterrat de MT, RZ 0,6/1 kV 3x1x95+54,6 mm2 ó 3x1x50+54,6 mm2 (d’alumini) l’aeri de BT i RV 0,6/1 kV 3x1x240+1x150 mm2 (d’alumini) el soterrat de BT .

La llicència es concedeix sense perjudici a tercers, **prèvia presentació** del corresponent estudi de seguretat i salut d’aquest projecte, signat per un tècnic competent, establint-se també les següents condicions:

* Que els paviments afectats es restableixin en les condicions inicials utilitzant els materials i tècniques constructives adients. En aquest cas, pels camins no pavimentats, caldrà que el camí restaurat després de les obres, quedi totalment pla, amb pendent lateral per treure l’aigua, i que s’acabi amb una capa de tot-ú artificial compactat, de 10 cm. de gruix mínim.

Comunicar a CASSA aquest projecte, i demanar-los que aportin els plànols de l’estat actual de les canonades de la xarxa municipal d’aigua existents a la zona.

**Segon.-** Concedir una bonificació del 95% del import del Impost de construccions i obres a la llicència esmentada al punt anterior, d’acord amb la potestat atorgada al Ple municipal recollida al punt primer de article 6 de l’Ordenança Fiscal número 6, ja que la intervenció suposa una millora molt substancial en un indret de molta vinya i molt bones visuals, que contribuirà a incrementar el valor enoturístic del municipi.

**Tercer.-** Aprovar la següent liquidació de taxes e impostos per la llicència de referència:

- Pressupost de l’obra: 114.110 (MT) + 46.640 (BT) + 15.440 (TESA) = 176.190 euros

- Impost sobre construccions i obres (OF 6): (0,0302 x 176.190 ) -95% = 266,05 € - Taxa per llicències urbanístiques (OF 7): 0,0147 x 176.190 = 2.589,99 euros

- Total: 2.856,04 euros

**Quart**.- Aprovar la Memòria Valorada per a les obres de “Arranjament del Camí públic de Can Bas a la Carretera de Ca l’Avi” per un import de 17.356,72 € (IVA inclòs) així com les quotes resultants a satisfer per l’Ajuntament i els veïns que son les següents:

Ajuntament (10% del cost total) 1.735,67 €

Pere Ventura i Família S.L. (reinversió bonificació 95%) 5.054,89 €

Pere Ventura y Família S.L. (per longitud de façana) 6.037,81 €

Xavier Ventura (per longitud de façana) 4.528,35 €

Sumen 17.356,72 €

**Cinquè.-** Notificar a Per Ventura i Familia S.L., al Sr. Xavier Ventura, a CASSA, i a la Intervenció municipal el contingut dels acords precedents.

El ple, per unanimitat dels regidors presents, acorda aprovar la proposta expressada.

En el torn d’intervencions es produïren les que, en síntesi, es transcriuen a continuació:

El regidor Lluís Ràfols explica amb detall l’origen de l’expedient, la necessitat de comptar amb el peritatge extern d’un especialista per mirar d’esbrinar la titularitat del camí d’entrada a la finca i l’oferta de la família Ventura per asfaltar el tros de camí públic entre Can Bas i la carretera de ca l’Avi i soterrar les línies elèctriques, que és el motiu de proposar la bonificació suara assenyalada.

La sra. Dolors Morera vol lloar l’actitud del veí sr. Pere Ventura en relació a les obres a fer que considera d’excepcional i de la qual ens en podem sentir com a veïns i regidors de Subirats molt orgullosos, recordant que l’ajuntament no va donar en el seu moment el permís al.legant que no tocava, quan ara veiem que sí que toca i, a més a més, a l’ajuntament li ha costa uns 1000 euros el treball del perit.

El sr. Ràfols manifesta que els tècnics municipals no estaven gaire segurs de la titularitat del camí i per això es va haver de contractar un perit extern, recordant a la sra Morera que la bonificació que avui es proposa atorgar al sr. Ventura és potestativa de l’ajuntament.

El sr. Ramon Carbonell considera que és una bona oportunitat que l’ajuntament ha d’aprofitar.

La sra. Carme Riba també considera que és una feina bona la que la proposta contempla.

El sr. Alcalde diu que el peritatge vindrà molt bé per altres casos a l’hora d’interpretar les titularitats dominicals dels camins i no considera que el seu cost siguin diners llençats.

**5.- Aprovar, si escau, l’Operació Jurídica Complementària del projecte de reparcel.lació de la Urbanització Muntanya Rodona.**

El senyor Isidre Martí Sardà, en nom i representació de la Junta de Compensació del Polígon d’actuació III “La Muntanya Rodona”, ha presentat un expedient d’Operació jurídica complementària del projecte de reparcel·lació “La Muntanya Rodona”, i demana s’acordi la tramitació i aprovació d’aquesta fins a la seva inscripció al registre de la propietat.

Aquesta operació s’ha redactat per dar compliment a la sentència núm. 354/2008 de 2 de maig de 2008 del Tribunal Superior de Justícia de Catalunya, la qual obliga a modificar les servituds de pas de la xarxa de clavegueram per l’interior d’algunes parcel·les de la urbanització. Les parcel.les que deixen de tenir una servitud de pas de clavegueram són les núm. 7, 8, 17 i 19; mentre que les que tenen una nova servitud són les núm. 9 i 14. La parcel.la 20 modifica la servitud que ja tenia.

Aquesta operació jurídica complementària es considera que es troba en el supòsit esmentat a l’article 168.1.b del Reglament de la Llei d’Urbanisme de Catalunya, que diu:

*b) Quan la rectificació tingui per objecte les circumstàncies descriptives de les finques aportades o resultants, sempre que no afectin la participació de les persones titulars de finques aportades en la comunitat reparcel·latòria o la quantificació de l'aprofitament urbanístic atribuït a les finques resultants, la tramitació de l'expedient es limita a l'aprovació de l'òrgan actuant, prèvia compareixença de les persones titulars interessades o, altrament, prèvia notificació a les persones interessades del contingut de la rectificació, amb fixació d'un termini de vint dies per a presentar les al·legacions que estimin oportunes.*

En aquest cas afecta a la descripció de les finques en l’aspecte de servituds, però no a la participació de les persones (són les mateixes i en els mateixos percentatges), ni l’aprofitament urbanístic (no varia, al no variar la superfície de finques ni els percentatges atribuïts ni les quotes de la liquidació provisional).

La Junta de Govern Local de data 6 de juliol de 2011 va prendre dos acords respecte al projecte d’urbanització de La Muntanya Rodona. El segon acord esmenta que *“Caldrà portar un document annex al projecte que inclogui un apartat en el que s’especifiqui que els pous de bombament i el tram d’impulsió de les parcel·les 19 i 20 (instal·lacions dins de terreny privat) tindran la consideració de xarxa privada a efectes de manteniment i altres despeses, i no seran recepcionats per l’Ajuntament.”*

El dia 27 de juliol de 2011 el senyor Joan Espín Martínez, redactor del projecte d’urbanització, presenta un escrit en el que exposa que “El projecte annex modificat de l’any 2011 proposa el desguàs de les parcel·les 19 i 20 amb un col·lector per gravetat que comença a la part posterior i inferior de la parcel.la 20 (128,00), passa pel costat lateral esquerra de la parcel.la 14 i connecta amb el col·lector del carrer de la Ginesta (122,50m)”.

La Junta de Govern Local, en sessió del dia 21 de setembre de 2011 va acordar de *“Acceptar l’al·legació del senyor Joan Espin a la resolució de la Junta de Govern Local del dia 6 de juliol de 2011, proposant d’anular l’apartat segon de l’acord, de manera que no caldrà portar el document que es demana perquè no es preveu la construcció de cap pou de bombament en el nou tram de canalització”.*

Examinats els documents es verifica que:

- Les servituds establertes corresponen amb les del nou traçat del clavegueram projectat per l’arquitecte autor del projecte d’urbanització i que donen compliment a la sentència del Tribunal Superior de Justícia de Catalunya d’alliberar les finques 17 i 8 de la servitud de pas de clavegueram.

- Aquesta operació jurídica complementària es considera que es troba en el supòsit esmentat a l’article 168.1.b del Reglament de la Llei d’Urbanisme de Catalunya, segons la qual la tramitació es limita a l’aprovació de l’òrgan actuant, prèvia compareixença de les persones titulars interessades o, altrament, prèvia notificació a les persones interessades del contingut de la rectificació, amb fixació d'un termini de vint dies per a presentar les al·legacions que estimin oportunes.

- Que aquesta operació jurídica no està obligada al compliment de l’acord segon de la Junta de Govern Local del dia 6 de juliol de 2011, anul·lat per l’acord de la Junta de Govern Local del dia 21 de setembre de 2011.

El dia 4 de maig de 2012, mitjançant notificació personalitzada, es dóna audiència als titulars de les parcel·les 7, 8, 9, 14, 17, 19 i 20, com a afectades per l’operació, i s’estableix un termini de 20 dies perquè presentin les al·legacions que considerin oportunes.

Esgotat el termini d’audiència i no havent rebut cap al·legació, es proposa al Ple de la Corporació l’adopció dels següents acords:

1- Aprovar l’operació jurídica complementaria del projecte de reparcel·lació de Polígon d’actuació III “La Muntanya Rodona”.

2- Traslladar el present acord al Registre de la Propietat de Vilafranca del Penedès a fi efecte de la seva inscripció.

3- Traslladar el present acord als titulars de les parcel·les 7, 8, 9, 14, 17, 19 i 20, com a afectades per l’operació.

El Ple, per unanimitat dels regidors presents, acorda aprovar la proposta presentada.

**6.- Aprovar,si escau, el Pla Local de Joventut de Subirats**

La Junta de Govern local, en sessió celebrada el passat dia 11 de juliol, aprovà el que tot seguit s’exposa:

“Des de l’Àrea de Joventut s’ha presentat i redactat el Pla local de Joventut pels anys 2012-2015.

Aquest Pla de Joventut té fonamentalment dues línees d’actuació:

1. Promoció, ampliació i consolidació de les polítiques integrals. Desenvolupar els mecanismes necessaris per a la coordinació interdepartamental i interinstitucional, afavorint una atenció integral facilitant l’emancipació, ajudant a construir els projectes de vida de les persones joves.
2. Dinamització sociocultural, aprenentatge social i promoció de la participació. Desenvolupar les eines per a la creació, el desenvolupament i la millora de les infraestructures destinades a joves i a entitats. Per al desenvolupament de la participació juvenil i suport i assessorament individual i col·lectiu. I per a la creació i el desenvolupament de serveis públics de qualitat adreçats a la població jove.

El cost total, aproximat, d’aquest pla local és de 45.200.-€, i s’ha redactat ajustant-se a les directrius del Pla Nacional de Joventut de Catalunya.

Es proposa a la Junta de Govern Local l’adopció dels següents **ACORDS:**

1.- Aprovar el Pla Local de Joventut 2012 -2015 de Subirats, redactat pels tècnics de joventut del Consell Comarcal de l’Alt Penedès, amb un import total de 45.200 €.

2.- Presentar sol.licitud de subvenció al Departament de Benestar Social i Família, atès l’Ordre BSF/204/2012, de 2 de juliol, per la qual s’aproven les bases reguladores per a la concessió de subvencions als projectes d’activitats en l’àmbit de la joventut i sobre la convocatòria per a l’any 2012.”

Atès que, segons ens demana l’organisme atorgant de l’ajut, és competència del ple l’aprovació del pla objecte del present punt de l’ordre del dia, el ple de l’ajuntament de Subirats, per vuit vots a favor (CiU, PSC i ERC), una abstenció (PP) i dos vots en contra (APS-CUP), acorda aprovar la proposta presentada.

En el torn d’intervencions es produïren les que, en síntesi, es transcriuen a continuació:

La regidora Isabel Esteve explica la proposta com a eina tècnica que marcarà el full de ruta del jovent de Subirats en aquests propers quatre anys.

La sra Dolors Morera pregunta pel cost del pla i qui ho assumirà.

La sra. Esteve contesta que comporta el cost de la dinamitzadora i de les activitats a dur a terme.

El sr. Ramon Carbonell considera que és un pla de la Generalitat i no del municipi de Subirats; no és un pla local perquè les propostes ja ens venen donades. Des de l’APS-CUP ens agradaria tenir una memòria explicativa del funcionament del servei Dinamo des de 2001 per comprovar el que s’ha fet durant els seus anys de funcionament i les coses que es poden millorar de cara al futur. Hi afegeix que el pla presentat només parla de Subirats en 4 o 5 apartats i davant la problemàtica que planteja, per exemple, l’atur juvenil, el qual arriba a un 50% de la població activa d’aquesta franja d’edat, es fa necessari proposar un pla seriosament estudiat, amb una anàlisi profunda del sector juvenil del nostre municipi, i a on es parli d’habitatge, de les entitats que donen suport als joves de Subirats, de les possibilitats laborals que els hi ofereixen les empreses del nostre poble, del transport per als estudiants o dels espais autogestionats pels joves, de serveis propers com l’Index o l’escola de l’Inter, de practicar activitats que no tenen per què ser costoses però sí il.lusionants. És per tot això que el vot del grup d’APS-CUP serà, des de la reflexió expressada, crític i negatiu a la proposta de pla presentada.

La sra. Isabel Esteve contesta la intervenció del sr. Carbonell manifestant que les entitats juvenils, malgrat les enquestes formulades a través de la revista municipal no han mostrat gaire ànim participatiu i que sí s’han fet activitats per a joves, mitjançant el treball dut a terme per Dinamo, o pel que fa a la recerca de feina i ocupació a les empreses hi ha establert un servei d’informació, però s’ha pogut constatar una baixa participació dels joves en general, faltant per part d’ells propostes o suggeriments per tirar endavant.

La sra. Montserrat García considera que sí s’ha d’aprovar la proposta presentada per poder rebre la subvenció que se’ns atorga, que el pla s’ha d’adaptar a les característiques de Subirats i a la demanda dels joves del nostre municipi i que el que planteja el regidor sr. Carbonell no deixa de ser una proposta idíl.lica però poc real perquè el món perfecte no existeix.

El sr. Alcalde agraeix les intervencions del representant d’APS-CUP i de la representant d’ERC, per les idees aportades per part del primer i pel pragmatisme que resulta d’haver estat al govern municipal per part de la segona, i manifesta alhora que el sentit del pla local de joventut és introduir nous plantejaments per mirar de millorar el que ja tenim.

El sr. Carbonell contesta a la sra. García i afirma que idíl.lic és el que conté el pla presentat i no el que ell ha manifestat anteriorment, afegint que no han de ser els dos mil euros de subvenció el motiu per aprovar-lo.

**7.- Aprovar , si escau, l’ordenança reguladora de la creació i supressió de fitxers de dades de caràcter personal**

L'existència de fitxers de caràcter personal i els avenços tecnològics, especialment en el camp de la informàtica, suposen possibilitats d'intromissió en l'àmbit de la privacitat i intimitat. És per això que l'ordenació jurídica reconeix drets en aquest camp i estableix mecanismes per la seva garantia. La Constitució Espanyola, al seu article 18 reconeix com a dret fonamental el dret a l'honor, a la intimitat personal i familiar i a la pròpia imatge i estableix que la Llei limitarà l'ús de la informàtica per garantir l'honor i la intimitat personal i familiar dels ciutadans i el ple exercici dels seus drets. El Tribunal Constitucional, interpretant aquest article, ha declarat en la seva jurisprudència que el mateix protegeix el dret fonamental a la protecció de dades de caràcter personal, atorgant-li una substantivitat pròpia. Aquest dret ha estat denominat per la doctrina com "dret a l'autodeterminació informativa" o "dret a l’auto disposició de les informacions personals, i que, quan es refereix al tractament automatitzat de dades, s'inclou en el concepte més ampli de llibertat informativa.

La Llei orgànica 15/1999, de 13 de desembre, de protecció de dades de caràcter personal (LOPD) estableix un conjunt de mesures per garantir i protegir aquest dret fonamental.

És responsabilitat de les administracions locals el relatiu a la creació, modificació o supressió de fitxers de dades de caràcter personal.

L'article 20 de la LOPD estableix que la creació, modificació o supressió de fitxers de les administracions públiques només pot fer-se per mitjà de disposició de caràcter general publicada al Butlletí Oficial de l'Estat o al Diari Oficial que correspongui.

De conformitat amb l'article 41.1 de la LOPD i de l'article 3 de la Llei 5/2002, de l'Agència Catalana de Protecció de Dades, la corporació local en matèria de Protecció de Dades queda sota l'àmbit de l'Agència Catalana de Protecció de Dades. En aquests termes, les corporacions Locals que crearan, modificaran i suprimiran els seus fitxers mitjançant la corresponent ordenança municipal o qualsevol altra disposició de caràcter general. En els termes previstos a la Llei 7/1985, de 2 d'abril, reguladora de les bases de règim local i, en el seu cas, en la legislació autonòmica.

Per això, es proposa al Ple de la Corporació l’adopció dels següents **ACORDS**:

**Primer.-** Aprovar provisionalment l’Ordenança reguladora de la creació i supressió de fitxers de dades de caràcter personal de l’Ajuntament de Subirats.

**Segon.-** Exposar al públic en el tauler d’anuncis de l’Ajuntament l’anterior acord provisional, així com el text complet de l’Ordenança durant el termini de quinze dies hàbils, comptats des del dia següent al de la publicació de l’anunci d’exposició en el Butlletí Oficial de la Província.

**Tercer.-**Transcorregut el període d’exposició pública sense haver-se presentat reclamacions, els acords adoptats restaran definitivament aprovats.

El Ple, per unanimitat dels regidors presents, acorda aprovar la proposta presentada.

**8.1. MOCIÓ SUPORT CORRELLENGUA 2012**

Abans d’entrar en el debat d’aquest punt de l’ordre del dia, i a partir d’una pregunta feta pel sr. Pep Bertran sobre el redactat de les mocions que es presenten al ple de l’ajuntament, els grups municipals consensuen que aquestes hauran de seguir un procediment que asseguri i concreti sempre el grup o regidor que les presenta i l’adaptació, si escau, del seu contingut a les característiques del municipi de Subirats.

Els grups municipals de CiU, ERC, PSC i APS-CUP presenten per a la seva aprovació la moció tramesa per la *Coordinadora d’Associacions per la llengua catalana,*  que tot seguit es transcriu:

*“La normalització plena de la nostra llengua és una tasca que requereix l’esforç de tothom, ja que només d’aquesta manera podrem garantir que el català sigui una llengua viva i amb futur en un món cada cop més globalitzat. Per aquest motiu, des de la Coordinadora d’Associacions per la Llengua catalana (CAL) volem donar-hi un nou impuls per mitjà de la setzena edició del Correllengua. Des de la CAL, considerem que seria molt important la presentació a tots els municipis de la moció que redactem a continuació i l’aprovació de la totalitat o d’una part dels acords proposats.*

*CAL, Països Catalans, juny de 2012*

*Proposta d’acord*

*Atesa la necessitat d’assolir la plena normalització del català arreu del territori, convertint-la en la llengua vehicular i comuna de la nostra societat i en l’element d’integració de les persones nouvingudes,*

*Atesa la marginació que rep el català per part de les institucions estatals i comunitàries,*

*Atesa la consolidació que després de setze anys està assolint la iniciativa cívica del Correllengua gràcies al suport d’ajuntaments, consells comarcals, associacions i societat civil en general,*

*Atesa la voluntat de la Coordinadora d’Associacions per la Llengua catalana (CAL), organitzadora del Correllengua, de ratificar i augmentar aquest suport i arribar a tots els municipis i comarques de parla catalana,*

*Atès el compromís amb la llengua catalana que sempre ha caracteritzat aquest municipi,*

***ACORDA:***

*Donar suport al Correllengua 2012 com a instrument reivindicatiu de la societat a favor de la plena normalització en l’ús social de la llengua arreu dels territoris de parla catalana i a favor de la seva unitat.*

*Donar suport a les entitats i grups del municipi interessats en organitzar el Correllengua i aportar la infraestructura i l’ajuda necessària per al bon desenvolupament de les activitats programades.*

*Fer pública aquesta iniciativa i estendre-la a tots els àmbits que siguin propis d’aquesta corporació.*

*Donar suport a les iniciatives de voluntariat promogudes per la CAL i encaminades a facilitar l’apropiació i l’ús del català oral entre persones i col•lectius, especialment entre la població nouvinguda.*

*Fer una aportació econòmica general per a l’organització dels actes i el bon funcionament del Correllengua 2012 de 300 euros.*

*Fer arribar aquest acord a la seu nacional de la Coordinadora d’Associacions per la Llengua catalana (CAL), al carrer de Muntadas, 24-26 baixos, 08014 de Barcelona, i al col•lectiu organitzador del pas del Correllengua pel municipi.*

*El número de compte corrent per a les aportacions és el 2100.4742.79.0200004867”.*

El Ple, per deu vots a favor (CiU, PSC, ERC i APS-CUP), i una abstenció (PP), acorda aprovar la proposta presentada.

**8.2. MOCIÓ SOBRE EL MÓN AGRARI**

No es debat la proposta continguda en aquest punt de l’ordre del dia perquè ja es va tractar en un ple anterior.

**8.3. MOCIÓ REBUIG PUJADA TAXES UNIVERSITÀRIES**

Els grups municipals de CiU, ERC, PSC i APS-CUP presenten per a la seva aprovació la moció tramesa pel Consell Comarcal de l’Alt Penedès, que tot seguit es transcriu:

*“ El passat dijous 19 d’abril, el ministre d’educació, José Ignacio Wert, va proposar als consellers d’educació i universitats de les comunitats autònomes la possibilitat d’augmentar fins a un 66% les taxes universitàries pel curs 2012-2013. Mesura que ja va demanar Mas-Colell, qui parlava de la liberalització de les taxes. D’altra banda, el secretari d’universitats de la Generalitat, Antoni Castellà, ja fa mesos que es va mostrar favorable a aquesta mesura. Una mesura que suposarà, una pujada d’entre 500 i 700 euros en les primeres matrícules dels estudiants pel curs vinent. En el cas de les segones i terceres matrícules, l’increment serà molt superior, arribant a duplicar i triplicar els preus actuals. Passarà el mateix amb els màsters i postgraus, on també es preveu un augment similar.*

*A tot això li hem de sumar que els joves de la comarca de l’Alt Penedès es veu doblement afectada ja que també pateix l’increment de les tarifes de transport, per part del Govern de la Generalitat, per poder arribar fins a la universitat.*

*Es proposa:*

*1- Rebutjar l'augment del 66% de les taxes universitàries del Govern espanyol que suposarà l'exclusió de milers de joves de la universitat pública, l'endeutament massiu de les famílies en un intent de poder pagar la universitat pública i evitar que la universitat es transformi en una universitat excloent i injusta.*

*2- Reclamar al Govern de la Generalitat que apliqui un sistema més proporcional i redistributiu en els preus de les taxes.*

*3- Instar el Govern de la Generalitat a revisar el sistema de beques ja que l'actual és insuficient, instant també el Govern espanyol a traslladar les competències de beques a la Generalitat de Catalunya tal com exigeix el Tribunal Constitucional espanyol en diverses sentències.*

*4- Denunciar la discriminació que pateixen els estudiants catalans que, essent el 18% del total dels universitaris de l'Estat tan sols reben el 8% de les beques.*

*5- Traslladar aquest acord al Departament d'Ensenyament de la Generalitat de Catalunya i al Ministerio de Educación, Cultura y Deportes.”*

El Ple, per deu vots a favor (CiU, PSC, ERC i APS-CUP), i una abstenció (PP), acorda aprovar la proposta presentada.

En el torn d’intervencions es produïren les que, en síntesi, es transcriuen a continuació:

La sra. Maite Catasús explica la proposta i la fonamenta en les dificultats de moltes famílies, en una conjuntura econòmica com la que a hores d’ara pateix el país, per poder fer front a un augment tan considerable de les taxes universitàries i, per tant, amb el risc de limitar o anul·lar el futur professional dels nostres joves.

La sra. Dolors Morera considera que precisament en un moment com l’actual, amb les arques públiques tan necessitades de diners, és quan s’ha de fer un esforç col·lectiu per mirar d’ajudar a sortir de la crisi econòmica i això inclou el cost de les places universitàries, que augmenten d’un 8 a un 18 per cent del total del seu cost.

El sr. Lluís Ràfols considera que l’augment proposat de les taxes universitàries per part del govern central ataca frontalment el dret a la igualtat d’oportunitats de tots els ciutadans del país, un dret que coadjuva a l’anivellament social de la població a través del dret a l’educació i que això significa un pas enrere molt important des del punt de vista social, provocant una situació molt injusta per a molta gent i permetent que únicament la classe adinerada pugui tenir accés als estudis universitaris.

El sr. Ramon Carbonell mostra la seva conformitat amb les paraules expressades pel sr. Ràfols i manifesta que l’augment de taxes és tornar, en l’àmbit educatiu, a reproduir la divisió d’una societat de classes.

La sra. Morera considera que hi ha sempre la possibilitat per part dels alumnes d’accedir al sistema de beques, d’acord amb les capacitats econòmiques de les famílies i recorda que a Sant Sadurní d’Anoia hi ha dos empresaris que han fet de l’atorgament de beques per a estudis una obra important d’ajuda per als seus treballadors.

La sra. Carme Riba mosta el seu acord amb les intervencions dels srs. Ràfols i Carbonell.

El sr. Alcalde manifesta que la demagògia és practicar allò en el que no hi creus i considera que les intervencions de la sra. Morera, tant en aquest punt com en el tractat anteriorment sobre la taxa de la llar d’infants, han estat una mostra de demagògia i ha subratllat clarament que a la regidora del PP no li preocupa gens cap proposta d’augment de les taxes respectives.

**8.4.** **MOCIÓ SOBRE** **PARTICIPACIONS PREFERENTS I OBLIGACIONS SUBORDINADES**

No es debat la proposta continguda en aquest punt de l’ordre del dia perquè ja es va tractar en un ple anterior.

**8.5. MOCIÓ D’ADHESIÓ AL FÒRUM ESTRATÈGIA CATALANA RESIDU ZERO.**

Els grups municipals de CiU, ERC, PSC, APS-CUP i PP presenten per a la seva aprovació la moció tramesa pel Consell Comarcal de l’Alt Penedès, que tot seguit es transcriu:

*“ A Catalunya, a les darreres dècades, els residus municipals han augmentat en quantitat, diversitat i complexitat, degut a la cultura dels productes “d’un sol ús”, al sobre embalatge, a l’obsolescència programada i a l’heterogeneïtat de materials que es llencen i que fan augmentar el nombre creixent de residus de difícil recuperació i reutilització.*

*En els darrers anys, les polítiques públiques sobre els residus municipals s’han centrat, a Catalunya, en l’ordenació de la gestió dels residus i en potenciar la recollida selectiva i la recuperació de les principals fraccions, però posant un excessiu èmfasi en els tractaments finalistes (abocadors i incineradores).*

*Les decisions privades sobre productes i activitats no tenen prou en compte els perjudicis que causen els residus que se'n deriven. Per tant, ens trobem davant d'una manca d’aplicació del principi comunitari de “responsabilitat ampliada del productor”.*

*La major responsabilitat en la gestió de residus municipals recau ara en l’administració i en els ciutadans, que són els que n’assumeixen els costos econòmics, socials i ambientals. Els productors i distribuïdors haurien d’assumir la seva part de responsabilitat, i els costos dels residus associats als seus productes, per tal d’endegar canvis en les formes de producció, distribució i consum que redueixin la generació de residus i la contaminació.*

*En el moment actual de forta crisi, la implantació de mesures de prevenció de residus, tant a nivell públic com privat, representa avançar cap a una major eficiència en l’ús de materials i energia i contribueix a donar sortides a la crisi econòmica tenint en compte la necessària sostenibilitat ambiental.*

*És en aquesta línia que diferents sectors de la societat catalana (municipis i associacions municipalistes, empreses, universitats i centres de recerca, entitats ecologistes i socials) van constituir el 4 de març de 2011 el Fòrum ESTRATÈGIA CATALANA RESIDU ZERO.*

*Aquesta iniciativa s’emmarca dins un moviment internacional (Zero Waste International Alliance, Zero Waste Europe) al qual ja s’hi han adherit nombroses administracions locals i regionals, empreses i organitzacions de diferents països.*

*L’Estratègia Catalana Residu Zero implica avançar cap a la reducció i reaprofitament progressiu dels residus i, per això, planteja estratègies i objectius concrets que permetin:*

*• tancar el cicle dels materials per tal que tot residu pugui ser transformat en matèria primera, tot procurant la sostenibilitat econòmica, social i ambiental.*

*• aconseguir que, l’any 2020, la producció de residus sigui inferior a 1,20 Kg/habitant/dia.*

*• invertir la situació actual de manera que, l'any 2020, com a mínim el 70% dels residus generats siguin recuperats i, com a màxim, el 30% siguin destinats a tractament finalista.*

*Això es pot aconseguir:*

*• Tenint en compte la generació de residus en l’avaluació de productes i processos per tal de considerar la seva viabilitat econòmica, social i ambiental.*

*• Evitant que tots els residus que poden ser reutilitzats, reciclats o compostats siguin destinats a l’abocador o a la incineració.*

*• Redissenyant els productes per tal que no facin residus o que aquests siguin reciclables, reutilitzables o fàcilment assimilats pel medi.*

*• Evitant la producció i comercialització de productes per als quals no hi hagi cap tecnologia sostenible que els pugui integrar o transformar en un nou producte.*

*Vist l’anterior, es proposa l’adopció dels següents*

*ACORDS*

*1. Adherir-se a la Xarxa de Municipis de l’Estratègia Catalana Residu Zero.*

*2. Promoure i participar en l’Estratègia Catalana Residu Zero i compartir les bones pràctiques amb els altres municipis de la xarxa.*

*3. Fer difusió del concepte Residu Zero tant a dins com a fora del municipi, perquè la societat el conegui, el comprengui, i participi dels seus objectius.*

*4. Comprometre's a desenvolupar accions locals de prevenció de residus i de reducció de la fracció resta que concretin els objectius generals de l'Estratègia Catalana Residu Zero.*

*5. Donar suport a la implantació del sistema de Dipòsit, Devolució i Retorn (SDDR) per envasos reutilitzables i d’un sol ús*

*6. Demanar al Govern de la Generalitat i al Parlament de Catalunya que elaborin un marc normatiu que prioritzi la prevenció de residus.*

*7. Traslladar aquests acords al Departament de Territori i Sostenibilitat de la Generalitat de Catalunya, a l’Agència de Residus de Catalunya, a la Diputació de Barcelona, a la Xarxa de Pobles i Ciutats cap la Sostenibilitat, a la Federació de Municipis de Catalunya, a l’Associació Catalana de Municipis i Comarques i a l’Associació de Micropobles de Catalunya, a l’Associació de Municipis per a la Recollida Selectiva Porta a Porta i a la Fundació per a la Prevenció de Residus i Consum Responsable com a secretaria de l’Estratègia Catalana Residu Zero.”*

El Ple, per unanimitat dels regidors presents, acorda aprovar la proposta presentada.

I sense més assumptes a tractar la sessió es clou a les vint-i-tres hores, i perquè quedi constància del que s’hi ha tractat i dels acords presos, estenc amb el vist-i-plau del Sr. Alcalde aquesta acta, a Subirats, u d’agost de dos mil dotze.

VIST-I-PLAU

L’ALCALDE EL SECRETARI